അതൃപ്തിയുമായി ശിവന്കുട്ടി വിവാദ സര്ക്കുലര് പിന്വലിച്ച് വിദ്യാഭ്യാസ വകുപ്പ് തിരുവനന്തപുരം: ജീവനക്കാര് കലാ, സാംസ്കാരിക രംഗങ്ങളില് പ്രവര്ത്തിക്കുന്നതിന് മുന്കൂര് അനുമതിവേണമെന്ന വിവാദ സര്ക്കുലര് വിദ്യാഭ്യാസ വകുപ്പ് പിന്വലിച്ചു. വിഷയത്തില് വിദ്യാഭ്യാസ മന്ത്രി വി ശിവന്കുട്ടി വകുപ്പ് മേധാവികളെ അതൃപ്തി അറിയിച്ചു. കലാ പ്രവര്ത്തനത്തിന് മുന്കൂര് അനുമതി വേണമെന്നും സാഹിത്യ സൃഷ്ടികള് പ്രസിദ്ധീകരിക്കുന്നത് വിദ്യാഭ്യാസ ഉപഡയറക്ടര് പരിശേധിച്ചാകണമെന്നും ഉത്തരവില് പറഞ്ഞിരുന്നു. ഇതിനായുള്ള അപേക്ഷകള് പൊതുവിദ്യാഭ്യാസ സെക്രട്ടറിക്ക് സമര്പ്പിക്കണമെന്നും വിദ്യാഭ്യാസ വകുപ്പ് വ്യക്തമാക്കിയിരുന്നു. പിന്നാലെയാണ് വിചിത്ര നിര്ദ്ദേശങ്ങള് വിവാദമായത്. സര്ക്കാര് ജീവനക്കാരുടെ പെരുമാറ്റ ചട്ടങ്ങള്ക്ക് വിധേയമായി കലാ സാഹിത്യ സാംസ്കാരിക രംഗങ്ങളില് പ്രവര്ത്തിക്കുന്നതിനുള്ള അനുമതിക്കായി ധാരാളം അപേക്ഷകള് ലഭിക്കുന്നുണ്ട്. ഈ അപേക്ഷകള് യഥാവിധി പരിശോധിക്കാതെ വിവിധ ഓഫീസുകളില് നിന്നു സമര്പ്പിക്കുന്നതിനാല് പല അപേക്ഷകളും മടക്കി നല്കേണ്ട സാഹചര്യവും കാലതാമസവും നേരിടുന്നു. ഈ സാഹചര്യത്തിലാണ് ഉത്തരവിറക്കിയതെന്നാണ് വിദ്യാഭ്യാസ വകുപ്പ് പറഞ്ഞത്. കലാ സാഹിത്യ സാംസ്കാരിക രംഗങ്ങളില് പ്രവര്ത്തിക്കുന്നവര് ഈ നിര്ദേശങ്ങള് പാലിക്കണമെന്നും ഉത്തരവില് പറഞ്ഞിരുന്നു.